વલ્લભવિદ્યાનગર ખાતે બી.એ.પી.એસ. સ્વામિનારાયણ છાત્રાલયમાં દર વર્ષે ચાતુર્માસ દરમ્યાન લગભગ ૧૫૦થી ૨૦૦ યુવકો ધારણાં-પારણાં, લિક્વિડ, ખટરસ વગેરે પ્રકારનાં વ્રતો ૧૫ દિવસ માટે કરતા હોય છે. જે યુવકોને છાત્રાલયમાં આવતાં પહેલાં સત્સંગ ન હોય, જેમણે કદી ફરાળી એકાદશી પણ ન કરી હોય તેવા યુવકો પણ છાત્રાલયનું પવિત્ર વાતાવરણ અને સ્વામીશ્રીના દિવ્ય પ્રભાવને કારણે, આ કઠિન વ્રતો હોંશે હોંશે કરતાં હોય છે. સ્વામીશ્રી વિદ્યાનગરની આજુ બાજુ વિરાજતા હોય તો વ્રતની પૂર્ણાહુતિ સ્વામીશ્રીના સાંનિધ્યમાં કરવામાં આવતી હોય છે. એવા એક ચાતુર્માસની વાત છે. વિદ્યાર્થીઓના વ્રતની પૂર્ણાહુતિના સમયે સ્વામીશ્રી બોચાસણ વિરાજમાન હતા. વ્રતવાળા તમામ યુવકોને બોચાસણ લઈ જવામાં આવ્યા હતા. ઠાકોરજીનાં દર્શન કર્યાં બાદ ત્યાગવલ્લભ સ્વામીએ યુવકોને લીંબુનું શરબત આપી વ્રતનાં પારણાં કરાવ્યાં. પૂજામાં તથા વૉકિગમાં સ્વામીશ્રીનાં દર્શન કર્યા બાદ યુવકો સંતનિવાસના પ્રથમ માળની લોબીમાં ગોઠવાઈ ગયા. સ્વામીશ્રીને અલ્પાહાર દરમ્યાન જાણ કરી કે આ વ્રત કરનારા યુવકોને પારણાં કરાવી દીધાં છે અને બહાર લોબીમાં બેઠા છે. આપ લોબીમાં પધારી આશીર્વાદ આપો તો સારું.